Ismét útra kelt a VMDK szegedi csapata

 Lelkiekben is gazdagodtunk…

Jelentem: jól sikerült. Mármint az a hétvégi kirándulás, amely során megfordultunk Temesváron, Versecen, Fehértemplomon, Udvarszálláson és Temeskutason is. Két nap alatt „nagyot markoltunk”, de mint azt később mindannyian megállapítottuk: így is volt jó, hiszen annyi élményben, felejthetetlen pillanatokban, megható találkozásokban volt részünk, hogy ezek nehezen „maszatolódnak” majd ki az emlékezetünkből.

Korán, hajnali öt óra előtt, szeptember 24-én, szombaton, indultunk Szegedről. Alig pitymallott, amikor a kiszombori határátkelőn átgurultunk Romániába. Temesváron álltunk meg először hosszabb pihenőre, körbe jártuk és megcsodáltuk a csodálatos, immár csaknem félmilliós város központját, láttuk azt a lázas sürgés-forgást, amely már 2021-nek szól: akkor lesz Temesvár Európa kulturális fővárosa. (Ha még lesz Európa, mondtuk sétánk közben, merthogy a dolgok jelenlegi állása nem jogosít fel bennünket nagy optimizmusra erre nézvést…) Azután haladtunk tovább és a vatini (versecváti ) határátkelőnél léptünk be Szerbiába. Érdsomlyóra (Versecre) igyekeztünk, ez a város volt ugyanis első úti célunk. A települést először Érdsomlyóként említik az írások, a Versec nevet csak a hódoltság idején kapta a település. A Vajdaság déli csücskében fekvő, mintegy 40 ezer lakosú város népességének alig 5 százaléka magyar nemzetiségű. Még 1970-ben megszűnt a magyar nyelvű oktatás, azóta a Petőfi Sándor nevét viselő művelődési egyesület és az egyház jelenti a magyar élet központját.

Egyébként alaposan felkészültünk erre az útra, hiszen a VMDK szegedi tagozatának közhasznú művelődési egyesülete több olyan rendezvényt is tartott, amelyen ismerkedhettünk a várossal és környékével, történelmével, híres szülötteivel is. Így például a nyár elején vendégünk volt a Vajdasági Magyar Újságíró Egyesület néhány tollforgatója, akik nálunk mutatták be először az Érdsomlyói hídfő című kötetüket, amelyben riportok, interjúk, színes írások, fényképek érzékeltetik a dél-bánsági emberek életét, mindennapjait. Azt követően Földesdy Gabriella, budapesti írónő Herczeg Ferenc-kalauz című könyvével – a szerző jelenlétében – ismerkedhetett meg az érdeklődő szegedi közönség. A rendkívül izgalmas és értékes könyv a Versecen németként született, majd a magyar irodalom egyik legjelesebb alkotójává vált író (háromszor jelölték a Nobel-díjra) műveihez nyújt útmutatót, felkelti azok érdeklődését is a Herczeg Ferenc (1863-1954) regények, novellák, drámák iránt, akik még egyáltalán nem vagy alig hallottak a Bánságban született literátorról. Végezetül pedig dr. Zakar Péter szegedi történész, egyetemi tanár tartott igen érdekfeszítő előadást számunkra Verseci ütközet címmel. Hallhattunk az 1848-49-es magyar forradalom és szabadságharc idején tapasztalt dél-bánsági társadalmi mozgásokról, a fegyveres harcokról és a nemzetiségek közötti viszonyokról is.

Szóval ilyetén módon, ismeretekkel alaposan felvértezve láttunk hozzá verseci látogatásunkhoz. Első utunk a Papp-féle húsáruboltba vezetett, nem mintha nagyon éhesek lettünk volna, hanem azért, mert szerettük volna megcsodálni a magyar családi vállalkozás belvárosi működését. A piros-fehér-zöld „szerelésben” dolgozó elárusítók alig győzik kiszolgálni a vásárlókat! Ott-jártunkkor az utcán állt a Papp Péter hentesmester vezette húsüzem verseci üzlete előtt a sor. Mindannyian törzsvásárlók, ismerik és szeretik a Papp-féle húskészítményeket, vallották be nekünk.

Megható kedvességgel fogadtak bennünket a helyi Petőfi Sándor Művelődési Egyesület tagjai. Székházukban Virág Bene Klára titkár üdvözölt bennünket, majd szép magyar énekekkel kedveskedtek a vendégeknek. Nagy Abonyi Attila, a VMDK szegedi tagozatának elnöke átadta ajándékunkat a titkár asszonynak: könyvcsomagokat és szegedi specialitásokat, úgymint paprikát és Pick-szalámit. Azután terített asztal várt bennünket, előtte kötelezően meg kellett kóstolnunk a finom szilva pálinkát, utána a helyi borokat.

A jó hangulatú ebéd és társalgást követően Herczeg Ferenc szülőháza helyén álló épületen lévő emléktáblát koszorúztuk meg az egyesület nevében. Földesdy Gabriella, az említett Herczeg Ferenc-kalauz szerzője mondott emlékező beszédet, majd ő is elhelyezte saját koszorúját az író emléktábláján.

Késő délután busszal mentünk fel a Versec-hegyre, felkapaszkodtunk a vár kilátójába, ahonnan az esti szürkületben is csodálatos panoráma tárult elénk: láttuk az alattunk elterülő várost, a templomok magasba ívelő karcsú tornyait, a szőlőültetvényeket, a távolba vesző kanyargós utakat. Onnan a Vöröskereszt hegyi üdülőházába hajtottunk, vacsoráztunk, majd –a korai keléstől és a sok járástól-menéstől eléggé elcsigázottan – nyugovóra tértünk.

Másnap reggel felkerestük a hegyen lévő Szent Kereszt kápolnát, ahol Mészáros András atya mesélte el ennek a Zsigmond-korabeli kis búcsújáró helynek a történetét, innen pedig a belvárosban lévő Szent Gellért templomba mentünk és szentmisén vettünk részt. Ami számunkra nyílván szokatlan, furcsa volt, hogy a prédikációt és a templomi hirdetéseket két nyelven – magyarul és szerbül – mondta el a pap. Ám, ha ismerjük a helyi népesség összetételét, akkor ezen sem kell csodálkoznunk. Egyébként ennek kéttornyú neogótikus Isten házának a tervezője az anyaországban is jól ismert Schulek Frigyes építész, a belső festés pedig Szirmai Antal munkája, aki Szabadkai születésű és Kiskundorozsmán halt meg.

Elhagytuk Versecet és Udvarszállásra buszoztunk. Megható kedvességgel fogadtak bennünket az alig 200 lakosú, zömmel magyarok lakta, kis faluban. Ebéden láttak bennünket vendégül, miközben volt alkalmunk beszélgetni velük és megismerni a mai (eléggé sivár) valóságot is: munkanélküliség, elvándorlás sújtja ezt a vidéket, így azután nem növekszik, hanem csökken a falu lakossága. A helyi iskola egy tantermében összesen öt gyermek tanul az I-IV. osztályban, utána kénytelenek valamelyik szomszéd faluban szerb nyelven folytatni tanulmányaikat…Amire viszont nagyon büszkék: az új – 2004-ben épült – katolikus templom. Bogdán József fehértemplomi plébános látja el az itteni hívek lelki gondozását, ő mutatja meg nekünk a kívül-belül valóban szép Isten házát. Ahol még magyarul szól az ének, az imádság és a prédikáció…

Fehértemplomban is találkozunk az atyával, meglátogatjuk az ottani katolikus templomot is, ahol viszont már ritkábban hangzik el a magyar szó, mert alig van már magyar ember ebben a kisvárosban. Bogdán József , aki egyébként többkötetes papköltő, Herczeg Ferencet is megemlíti beszélgetésünk során. A neves író ugyanis ide járt gimnáziumba a 19. század végén, temesvári és szegedi évei után itt tesz érettségit (magyar és német nyelven) 1882-ben. Amikor Bogdán atya befejezi a város és a templom bemutatását, kedves kis jelenetnek leszünk a szemtanúi: Földesdy Gabriella megajándékozza saját könyvével, a Herczeg Ferenc –kalauz című kötettel. A papköltő, miközben megköszöni a váratlanul jött ajándékot, azt mondja: Nemcsak nézegetni fogom, hanem olvasni is!...

A szegedi, üllési,budapesti, hódmezővásárhelyi tagjainkból összeverődött kis csapat utolsó állomása Temeskutas. A román határtól alig néhány kilométerre levő kis településen Nédin József borász vendégházát keressük fel. A finom nedűhöz a pincegazda szívderítő történeteket fűz, majd megérkeznek a felesége által készített rostélyosok: csevapcsicsa, plyeszkavica, rablóhúsok…Így azután jó hangulatban indulunk útnak – ismét csak Temesváron keresztül – Szeged felé. Ahova a két nap kellemes emlékeivel, sok-sok szellemi-lelki élménnyel gazdagodva, éjfél után érkezünk. Jelentem: szerencsésen.

 Kisimre Ferenc

A fotómellékletünkben Firbás Zoltán tag- és útitársunk felvételeit láthatjuk.